<classify> TUME ya Taifa ya Uchaguzi NEC imezindua rasmi kanuni za uboreshaji wa Daftari la Kudumu la Wapigakura.Akizungumza katika mkutano wa viongozi wa siasa, uliofanyika kwenye Ukumbi wa Kimataifa wa Mikutano wa Julius Nyerere JNICC Dar es Salaam, Mwenyekiti wa tume hiyo, Jaji Semistocles Kaijage alisema kanuni hizo zikieleweka kwa wadau, hakutakuwa na mikwaruzano inayojitokeza mara kwa mara kipindi cha uchaguzi.Tume imekamilisha kuhuisha na kuboresha kanuni za uchaguzi ambazo ziliandaliwa mwaka 2018. Leo jana, tunazizindua na kupokea maoni na ushauri kwa lengo la kujenga ushirikiano na kuboresha daftari la wapigakura kuelekea Uchaguzi Mkuu wa 2020, alisema Jaji Kaijage.Alisema pia kwa mujibu wa kifungu cha 15 5 cha Sheria za Taifa ya Uchaguzi, sura ya 343 na kifungu cha 215 cha Sheria ya Uchaguzi wa Serikali za Mitaa sura ya 292, NEC inapaswa kuboresha daftari la kudumu la wapigakura mara mbili katika uchaguzi mkuu mmoja.Tume inaendelea na maandalizi ya uboreshaji wa daftari, ambapo mpaka sasa tayari imekamilisha baadhi ya michakato kama vile uhakiki wa vituo vya kujiandikisha, maandalizi ya vifaa vya uboreshaji wa daftari pamoja na mkakati wa elimu ya mpiga kura, alisema. Alisema vipo vituo ambavyo vilikuwa katika maeneo ya miundombinu ya vyama vya siasa, hivyo vimeondolewa na vitawekwa maeneo ambayo itavifanya vikidhi sifa kwa mujibu wa sheria.Pia vipo vituo vilivyoongezeka, kwa kuwa tume ilijiwekea sera ili kuondoa usumbufu wa wananchi waliopata kabla ya uandikishaji kabla ya Uchaguzi Mkuu wa 2015 na kutoa mfano kuwa moja ya usumbufu waliopata ni vituo vya kujiandikisha kuwa mbali. Alisema matokeo ya uhakiki huo kwa Tanzania Bara ni kwamba vituo vya wapiga kura, vimeongezeka kutoka vituo 36,549 vilivyotumika mwaka 2015 hadi vituo 37,407.Jaji Kaijage aliongeza kuwa vituo 6,208 vimebadilishwa majina na vituo 817 vimehamishwa kutoka kijiji, mtaa mmoja kwenda mwingine, huku vituo 19 vimehamishwa kutoka kata moja kwenda kata nyingine. Kwa upande wa Zanzibar, vituo vimeongezeka kutoka 380 hadi 407, na kuwa wadau watapewa orodha ya vituo vya kujiandikisha wapiga kura kabla ya kuanza kazi ya uboreshaji wa daftari la kudumu la wapiga kura.Kwa upande wa vifaa, ukarabati wa mashine ya BVR umekamilika, na tupo mbioni kuvifanyia majaribio katika vituo viwili vya Kihonda Manispaa ya Morogoro na Kata ya Kibuta Wilaya ya Kisarawe, alisema Jaji Kaijage.NEC ilianza uboreshaji wa daftari la kudumu la wapigakura kwa mwaka wa fedha za 20172018 baada ya serikali kutenga Sh bilioni 10 kwa kazi hiyo katika bajeti ya mwaka wa fedha uliomalizika Juni 2018. Awali hivi karibuni Mkurugenzi wa Uchaguzi wa NEC, Dk Athumani Kihamia alisema uamuzi wa tume kuchelewa kufanya maboresho ya Daftari la Kudumu la Wapigakura umelenga kutoa nafasi kwa wananchi wengi kujiandikisha.Dk Kihamia alisema endapo daftari hilo lingefanyiwa maboresho hayo mapema, idadi kubwa wa wananchi waliotimiza umri wa miaka 18 wangekosa nafasi ya kuandikishwa. Sheria inasema kati ya uchaguzi mmoja na mwingine, sasa tungesema baada ya Uchaguzi Mkuu wa 2015, tungefanya maboresho mwaka 2016 kuna watu wengi ambao hapa katikati wametimiza miaka 18 wangekosa fursa hiyo.Ndiyo maana tumeamua tufanye mwaka 2019 na 2020 ili tutoe fursa kwa wale wote waliotimiza miaka 18 baada ya Uchaguzi Mkuu wa 2015, kuliko tungefanya 2016 kuna kundi kubwa la watu tungeliacha bila kuandikishwa, alisema. Kuhusu madai ya vyama vya siasa na wadau mbalimbali ya kutaka kupatikana kwa tume huru ya uchaguzi, Dk Kihamia alihoji ni uhuru gani wanaouhitaji kwa sababu hata ibara ya 74 ya Katiba Jamhuri ya Muungano wa Tanzania ya mwaka 1977 imeitaja tume hiyo kuwa ni huru.Ibara ya 74 ya Katiba wa mwaka 1977, imeitaja tume hii kama tume huru, hata sasa hivi Waziri Mkuu hawezi kuniita na kuniambia tunataka ufanye hivi, labda kama na mimi mwenyewe nina ukada wangu.Ndiyo maana hata wenzetu wa mataifa mengine ya Afrika wanakiri kuwa Katiba yetu haijaacha kitu katika maandishi, alisema Dk Kihamia. Kwa upande wake, Katibu Mkuu wa Chama cha Demokrasia na Maendeleo CHADEMA, Dk Vicent Mashinji akizungumzia kanuni hizo, alisema Tume ya Uchaguzi mpaka sasa haiaminiki kwa jinsi inavyofanya kazi, hiyo ni moja ya kanuni lazima tuisemee katika mabadiliko haya.Aliongeza, Ukiangalia kanuni kuna sehemu inatia ukakasi, mfano kuna kipengele daftari la wapiga kura kulitoa hadharani kwa watu itategemea utashi wa Mkurugenzi wa Uchaguzi, daftari ni mali ya wananchi, tunapoongelea uwazi huwezi kuweka kipengele kama hicho, tunawakumbusha warudi kwenye dira wangalie kanuni jinsi wanavyozitengeneza.Wameenda mbali zaidi endapo utalichapisha daftari ukawa nalo ni kosa, sijui utapigaje kampeni hujui watu wanaopiga kura, kuna mkanganyiko, tutajaribu kuwasaidia warudishe hali ya zamani daftari la wapigakura liwe kwa wazi kwa watu wote.Mwanasheria Mkuu wa Chama Cha Mapinduzi CCM, Ernest Makunga alisema, Kanuni zinakidhi viwango hasa kwa uchaguzi wa mwaka 2020 za sasa zipo clear, mfano wanaosajili wapigakura ilikuwa haiwekwi wazi na wanapatikanaje lakini kanuni hizi zipo wazi, hata usajili wa mpigakura imeonesha sifa anazotakiwa kuwa nazo, hivyo maboresho mazuri hayaegemei chama chochote.  <topic>: KITAIFA 